Необходимо е да бъде създаден специален фонд за подпомагане след природни катаклизми. В него внимателно ще бъде преценено кои райони, пострадали от бедствия, ще попадат в него. Това коментира регионалният министър Десислава Терзиева по време на откриването на пътен възел "Българово" от АМ "Тракия".

Министърът уточни, че трябва да се заделят повече средства предвид природните бедствия и държавата да се включва активно във възстановяването на щетите. Стойността на фонда ще бъде 2 млн. лв.

Терзиева категорично заяви, че по време на последните поройни дъждове в района на Приморско и Созопол министерството е предприело мерки и веднага на място са изпратени представители на ВиК-Бургас и Агенция "Пътна инфраструктура".

Щетите по пътната инфраструктура ще ни струват около 3 млн. лв. Това са данните от доклада на комисията, предаде БТА. Сумата за ВиК съоръженията все още се уточнява. Що се отнася до южния плаж в Приморско, Терзиева уточни, че подобни проблеми има и по Северното Черноморие.

Припомняме, че пясъчната ивица бе почти напълно отнесена от водата при обилните валежи. Плажът е отдаден на концесия. Терзиева добави, че 50% от концесионната такса ежегодно се връща към общините и допълни, че ще изпрати писмо до кмета за пренасочване на тези средства във възстановяването на плажа в Приморско.

Припомняме, че в сряда (16 юли) със заповед на кмета Димитър Германов бе обявено бедствено положение в община Приморско заради падналите валежи през нощта. Реките Ропотамо и Дяволска излязоха от коритата си, а редица пътища в района останаха затворени за движение.